recursal/SuperWikiNEXT-32B huggingface dataset:
**האמפרי סטאפורד, הדוכס הראשון מבקינגהאם** (באנגלית: **Humphrey Stafford, 1st Duke of Buckingham**;‏ 15 באוגוסט 1402 – 10 ביולי 1460) אביר הבירית, היה אציל, בריטי נינו של אדוארד השלישי, מלך אנגליה מצד אמו. ידוע כמצביא ודיפלומט במלחמת מאה השנים ובמלחמת השושנים.

ביוגרפיה
--------

נולד בסטאפורד למשפחת אצולה, אמו הייתה בתו של בנו הצעיר של אדוארד השלישי, מלך אנגליה. אביו נהרג לפני שמלאה לו שנה, והאמפרי היה לרוזן השישי מסטאפורד וירש אחוזת ענק, שרובה היה בשליטת אמו. הוא נלקח להיות בן חסות בחצר הנרי הרביעי, מלך אנגליה. ב-22 באפריל 1421 קיבל תואר אבירות מאת הנרי החמישי, מלך אנגליה. ב-1424, לאחר מותו של הנרי החמישי היה לחבר במועצה המלכותית תחת הנרי השישי, מלך אנגליה. ב-1429 הוכתר כאביר מסדר הבירית.

בין 1430 ל-1432 פיקד על הצבא בנורמנדי בדרגת לוטננט-גנרל. ב-1438 עם מות אמו, קיבל לחזקתו את כל ירושת אביו. ב-14 בספטמבר 1444 קיבל את תואר הדוכס מבקינגהאם, בעל אחת האחוזות הגדולות ביותר בממלכה. ב-1447 הוכרז לדוכס הראשון במעלה, פרט לדוכסים הקשורים לבית המלוכה. באותה עת כיהן כמפקד חיל המצב בקאלה. כן החזיק בתפקיד מפקד דובר (Constable of Dover), לורד חמשת הנמלים ושליש הממלכה (Constable of England). הוא נשא ונתן מטעם הכתר בשיחות השלום עם צרפת ב-1445 ו-1446, דיכא את מרד ג'ק קייד בבלקהית' (קנט) ואסר את המורד המפרי, דוכס גלוסטר.

פעילותו בעת מלחמת השושנים
-------------------------

 ערך מורחב – **מלחמת השושנים**  

בשנת 1451 הייתה המועצה המלכותית בשליטת אדמונד ביופורט, דוכס סומרסט, ידידו של סטאפורד, שאף השיא את בנו האמפרי לבתו מרגרט. עם זאת, באוגוסט 1453, כאשר המלך לקה באי שפיות, נטל יריבו של סומרסט, ריצ'רד פלנטג'נט, דוכס יורק, את תפקיד העוצר והלורד המגן וכלא את סומרסט. עם חזרתו של המלך לחושיו פרצה מלחמת השושנים. סטאפורד נשא ונתן לשחרורו של סומרסט בפברואר 1455. בקרב סנט אולבנס הראשון (22 במאי 1455) פיקד סטאפורד על צבא המלך שמנה 2,500 חיילים. סטאפורד נפגע ונלקח בשבי יחד עם המלך, בין ההרוגים היה גם חותנו, סומרסט. יורק נטל את תפקיד הלורד המגן ושליש הממלכה והפך שנית לעוצר כאשר המלך שקע שוב בחוסר שפיות. סטאפורד ניהל משא ומתן עם יורק, דבר שגרם לקרע בינו ובין ראש מחנה המלך, המלכה מרגרט מאנז'ו.

בקרב גשר לדפורד (12 באוקטובר 1459) סייע סטאפורד לניצחון כוחות המלך והשלים עם המלכה. סטאפורד נהרג בקרב נורת'האמפטון, ב-10 ביולי 1460.

לקריאה נוספת
------------

* Rawcliffe, Carole. **The Staffords, Earls of Stafford and Dukes of Buckingham 1394–1521**. Cambridge University Press, 1978

קישורים חיצוניים
----------------

ויקישיתוף מדיה וקבצים בנושא **האמפרי סטאפורד, הדוכס הראשון מבקינגהאם** בוויקישיתוף
* מאתר היסטוריה אנגלית (באנגלית)
* ערך במסד נתוני האצולה (באנגלית)
* האמפרי סטאפורד, הדוכס הראשון מבקינגהאם, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1191120562
* LCCN: no2009080698
* SNAC: w6hx3z7n
* VIAF: 88545532
* WorldCat: lccn-no2009080698

 |
**ארכנוקמפה** המכונה **תולעת זוהרת** (שם מדעי: *Arachnocampa*; מילולית: "תולעת קורי עכביש") הוא סוג של חרק מסדרת הזבובאים ומשפחת היתוש-אוריים, החי באוסטרליה ובניו זילנד.

חרקים אלה דומים מעט ליתושים והם בעלי אורח חיים ייחודי, כשאת רוב חייהם הם מעבירים במערות שונות לאורך דרום אוסטרליה, טסמניה וניו זילנד. הם מתחילים כביצים עד לבקיעתם הם מעבירים את חייהם כזחלים בין 6 ל-12 חודשים ולקראת סוף חייהם בימים האחרונים מתגלמים ובוקעים כבוגרים קצרי זמן. הזחלים מתחילים באורך 3 עד 6 מ"מ אך מגיעים בזמן קצר לאורך של 3 ס"מ.

הזחלים הם טורפים מובהקים הניזונים מחרקים אחרים כדוגמת עשים, בריומאים, שעירי-כנף, כולכיתיים וזבובאים נוספים כשהם יכולים להיות קניבלים על אחיהם ואף על הבוגרים. את הטרף הם מושכים באמצעות אורות ביולומינסנציה, המופקים בלוציפראז בתרכובת ATP שמאירה כתגובה לתמיסת חמצן. האור מצוי בחלק האחורי של הזחלים והם יכולים "להדליק" אותו כדי למשוך טרף. הם מייצרים קורים דביקים התופסים את הטרף בדומה לקורי עכביש והזחלים מרגישים את התנודות ויכולים לגלגל את הקורים מעלה. בדומה לזחל עצמו גם הקורים מאירים בעוצמה, מה שמעניק מראה זוהר למערות.

בניגוד לזחלים הבוגרים כלל לא אוכלים אלא רק עסוקים ברבייה והם מעופפים גרועים ביותר, אם כי יכולים להשתמש בביולומינסנציה למשיכת בני זוג.

מינים
-----

ישנם 9 מינים בסוג זה:

* Arachnocampa buffaloensis
* Arachnocampa flava
* Arachnocampa gippslandensis
* Arachnocampa girraweenensis
* Arachnocampa luminosa
* Arachnocampa otwayensis
* Arachnocampa richardsae
* Arachnocampa tasmaniensis
* Arachnocampa tropica

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **ארכנוקמפה** בוויקישיתוף
* ארכנוקמפה, באתר NCBI (באנגלית)
* ארכנוקמפה, באתר האנציקלופדיה של החיים (באנגלית)
* ארכנוקמפה, באתר GBIF (באנגלית)
**ועידת קזבלנקה** נערכה בעיר קזבלנקה שבמרוקו ובמסגרתה נועדו נשיא ארצות הברית פרנקלין דלאנו רוזוולט וראש ממשלת בריטניה וינסטון צ'רצ'יל, יחד עם ראשי המטות שלהם ומנהיגי צרפת החופשית, כדי לתכנן ולתאם את האסטרטגיה של בעלות הברית במלחמת העולם השנייה, בעיקר בזירה האירופאית.

הוועידה נערכה בין ה-14 בינואר ל-24 בינואר 1943. שם הקוד שלה היה SYMBOL ולעיתים ANFA, על שם המלון שאירח את הנועדים. הייתה זו הוועידה הראשונה של ראשי בעלי הברית במלחמה והמטרות שלשמן כונסה לא הוגדרו היטב. בפועל דנו בה בצעדים שיש לנקוט לסיום המלחמה, כמו גם בסדרי העולם שלאחריה.

ועידת קזבלנקה הייתה אמורה להיות ועידת פסגה משולשת, כמו הוועידות שבאו אחריה. אולם מנהיג ברית המועצות סטלין סירב לבוא, משום שלא רצה לעזוב את רוסיה הנאבקת במצור הגרמני המתמשך ובחורף הקשה.

ההחלטות העיקריות שנפלו בקזבלנקה הן:

* תביעתן של בעלות הברית לכניעה ללא תנאי של מדינות הציר.
* הוסכם על שתי פעולות צבאיות משמעותיות: הפלישה לסיציליה ומתקפת מפציצים משולבת (אנ') ביום ובלילה על אדמת גרמניה, אשר נועדה להרוס את התשתית התעשייתית והצבאית הגרמנית ולפגוע במורל האזרחי.
* הושטת סיוע ותמיכה בברית המועצות.
* יישור ההדורים בין המנהיגים הצרפתים שארל דה גול ואנרי ז'ירו, גם אם ברמה שטחית והצהרתית בלבד, והסדרת השלטון בטריטוריות הצרפתיות המשוחררות בצפון אפריקה. דה גול סירב בתחילה לבוא לוועידה, אך שינה את דעתו לאחר שצ'רצ'יל איים למשוך את תמיכתו בממשלה הגולה של דה גול בבריטניה.

כמו כן נודעה חשיבות למה שלא הוחלט בוועידה, אף שנידון בה: בעלות הברית החליטו שלא לפתוח חזית שנייה של ממש באירופה ב-1943. צ'רצ'יל ורוזוולט ידעו שסטלין לא יראה בעין יפה את החלטה זו, שכן במתקפה בסיציליה לא היה די כדי ללחוץ על הגרמנים ועל ידי כך להקל על הרוסים את מלאכתם בחזית המזרחית. על מנת לפייס את הרוסים התקבלה ההחלטה על תמיכה וסיוע שיוגש להם. ייתכן שהשתתפות רוסית בוועידה הייתה מביאה להכרעה שונה ולפתיחת חזית שנייה באירופה כבר ב-1943.

מנקודת המבט הפנים-אמריקאית הייתה לוועידת קזבלנקה משמעות סמלית והיסטורית: לראשונה עזב נשיא מכהן את ארצות הברית בעת מלחמה, ולראשונה ביקר נשיא מכהן ביבשת אפריקה. בהציגו לאומה האמריקאית את תוצאות הוועידה בנאום ברדיו ב-12 בפברואר 1943, הסיט רוזוולט את הדגש מהחזית האירופית לזו הפאסיפית, שלא עמדה במרכז הדיונים בוועידה. הוא אמר כי "יש דרכים רבות המובילות ליפן", ככל הנראה כדי לפנות לדעת הקהל האמריקאי, שמטבע הדברים התעניין יותר בחזית שבה נלחמו האמריקאים מול יפן.

הצהרת קזבלנקה
-------------

בכנס הופקה הצהרה על כך ש"בעלות הברית נחושות בהחלטתן להילחם עד כניעה ללא תנאי", כלומר שכוחות הברית ילחמו עד ל"כניעה ללא תנאי" של מעצמות הציר בכלל וגרמניה בפרט. את הביטוי שאל רוזוולט מהגנרל יוליסס ס. גרנט שהצהיר הצהרה דומה במלחמת האזרחים האמריקנית.

נוסח זה בא להחליף ניסוח קודם בו נאמר ש"בעלות הברית נחושות בהחלטתן להילחם עד הסוף".

קישורים חיצוניים
----------------

ויקישיתוף מדיה וקבצים בנושא **ועידת קזבלנקה** בוויקישיתוף
* ועידת קזבלנקה
* דין וחשבון שהקריא הנשיא רוזוולט ברדיו האמריקאי, 12 בפברואר 1943
* ועידת קזבלנקה, באתר אנציקלופדיה בריטניקה (באנגלית)

| פגישות בין מנהיגי בעלות הברית במלחמת העולם השנייה |
| --- |
| 

|  |  |
| --- | --- |
| האמנה האטלנטית • ועידת קזבלנקה • ועידת קהיר • ועידת טהראן • ועידת יאלטה • ועידת פוטסדאם • חוזה פריז |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10639926

 |
**יאקוב ואדלייך** (בצ'כית: **Jakub Vadlejch**; נולד ב-10 באוקטובר 1990) הוא אתלט צ'כי, סגן האלוף האולימפי (טוקיו 2020), סגן אלוף העולם (לונדון 2017) וסגן אלוף אירופה (מינכן 2022) בהטלת כידון.

ביוגרפיה
--------

### 2010

באליפות אירופה שנערכה ביולי בברצלונה, ספרד סיים ואדלייך במקום 16 בהטלת כידון בתוצאה של 76.04 מטר.

### 2011

באליפות העולם שנערכה בספטמבר בדאיגו, קוריאה הדרומית סיים במקום 16 בהטלת כידון בתוצאה של 80.08 מטר.

### 2012

באולימפיאדת לונדון שנערכה באוגוסט סיים במקום 25 בתוצאה של 77.61 מטר.

### 2014

באליפות אירופה שנערכה באוגוסט בציריך, שווייץ סיים במקום 20 בתוצאה של 75.14 מטר.

### 2015

באליפות העולם שנערכה באוגוסט בבייג'ינג, הרפובליקה העממית של סין סיים במקום 20 בתוצאה של 78.95 מטר.

### 2016

באליפות אירופה שנערכה ביולי באמסטרדם, הולנד סיים במקום תשיעי בתוצאה של 78.12 מטר.

באולימפיאדת ריו דה ז'ניירו שנערכה באוגוסט סיים במקום שמיני בהטלת כידון בתוצאה של 82.48 מטר.

### 2017

#### סגן אלוף העולם

באליפות העולם שנערכה באוגוסט בלונדון, הממלכה המאוחדת זכה במדליית כסף בשיא אישי חדש של 89.73 מטר, אחרי יוהנס פטר מגרמניה (89.89 מטר) ולפני פטר פרידריך מצ'כיה (88.43 מטר).

### 2018

באליפות אירופה שנערכה באוגוסט בברלין, גרמניה סיים במקום שמיני בתוצאה של 80.64 מטר.

### 2019

באליפות העולם שנערכה באוקטובר בדוחה, קטר סיים במקום חמישי בתוצאה של 82.19 מטר.

### 2021

#### סגן אלוף אולימפי

באולימפיאדת טוקיו שנערכה באוגוסט זכה ואדלייך במדליית כסף בהטלת כידון בתוצאה של 86.67 מטר, אחרי ניראז' צ'ופרה מהודו (87.58 מטר) ולפני ויטזסלב וסלי מצ'כיה (85.44 מטר).

### 2022

#### מדליית ארד באליפות העולם

באליפות העולם שנערכה ביולי ביוג'ין, אורגון, ארצות הברית זכה במדליית ארד בהטלת כידון בתוצאה של 88.09 מטר, אחרי אנדרסון פיטרס מגרנדה (90.54 מטר) וניראז' צ'ופרה (88.13 מטר).

#### סגן אלוף אירופה

באליפות אירופה שנערכה באוגוסט במינכן, גרמניה זכה במדליית כסף בתוצאה של 87.28 מטר, אחרי יוליאן ובר מגרמניה (87.66 מטר) ולפני לאסי אטלטאלו מפינלנד (86.44 מטר).

### 2023

#### מדליית ארד נוספת באליפות העולם

באליפות העולם שנערכה בבודפשט שבהונגריה באוגוסט זכה במדליית ארד בתוצאה של 86.67 מטר, אחרי ניראז' צ'ופרה מהודו (88.17 מטר) וארשד נדים מפקיסטן (87.82 מטר).

שיאים אישיים
------------

* הטלת כידון: 90.88 מטר (2022)

קישורים חיצוניים
----------------

ויקישיתוף מדיה וקבצים בנושא **יאקוב ואדלייך** בוויקישיתוף

* יאקוב ואדלייך, באתר הוועד האולימפי הבין-לאומי
* יאקוב ואדלייך, באתר olympedia.org
* יאקוב ואדלייך, באתר התאחדות האתלטיקה הבין-לאומית
* יאקוב ואדלייך, באתר ליגת היהלום
* יאקוב ואדלייך, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 236387

 |
**בית ספר שדה עפרה** נמצא בהתנחלות עפרה שבאזור הרי בנימין. הוא נחשב לאחד מבתי הספר שדה הפופולריים[דרוש מקור]. בית הספר עוסק בהדרכות טיולים באזור בנימין, השומרון ובקעת הירדן.

היסטוריה
--------

בית ספר שדה עפרה הוקם בשנת 1983. צוותו עוסק בלימוד, הדרכה ובמחקר שדרת ההר המרכזי של ארץ ישראל משכם בצפון עד ירושלים בדרום, השפלה במערב ובקעת הירדן ומדבר יהודה במזרח. בית הספר פיתח שורה של פעילויות לקהילה, החל בצעדות ובטיולים למשפחות בחגים ובחופשות, דרך פעילויות ט"ו בשבט ואחרות לכלל התלמידים, סדרת הרצאות למבוגרים ולנוער וצעידה בשביל ישראל.

בית ספר שדה עפרה מתרכז בהנחלת ערכי טבע ומורשת באזורים המהווים את "ערש" התנ"ך. העיסוק בחשיפת ובשימור העבר הוא חלק בלתי-נפרד מהעבודה היומיומית בבית ספר שדה עפרה. מעבר לעבודה השוטפת של הדרכות בנושאי תנ"ך ותולדות ישראל בית הספר עוסק גם בשמירת הטבע. צוות בית הספר פועל בירושלים, תוך עבודה צמודה עם בתי ספר ירושלמיים ושילוב תוכני הטיולים עם חומר הלימודים, נושאי הלימוד של בית הספר או חגי ישראל.

בית הספר מפעיל מסלול טיול ייחודי העובר בין שבעת יקבי בוטיק הקיימים באזור: יקב ענתות, יקב תניא בעפרה, יקב מעלה לבונה, יקב שילה, יקב גבעות בגבעת הראל, יקב פסגות ויקבי הררי קדם ביצהר.

בשנת 2008 השלים בית ספר השדה פריצת שביל ועריכתו לגישת מטיילים אל ואדי מז'ור כחלק ממסלול גדול יותר הנקרא סובב דולב. המסלול כולל את הואדיות: מוואדי מז'ור וואדי דילב במקיפים את היישוב דולב. הכנת המסלול מבוצע בתיאום עם צה"ל וממשרד החינוך והוא הוכנס למערכת תיאום הטיולים הארצית.

בית הספר פעיל במאבק למניעת הצבת גדר הפרדה בנחל פרת (ואדי קלט) במדבר יהודה, גדר אשר, להשקפתו, תפגע בשמירת הטבע ותמנע את מסלולי ההליכה במקום. בית הספר הכין מסמך בנושא שיוגש לשדולה הסביבתית-חברתית בכנסת ולמקבלי ההחלטות בנושא קו התפר באזור צפון מדבר יהודה.

במבני בית ספר השדה שוכן גם בית הספר דעת למחוננים ומצטיינים.

קישורים חיצוניים
----------------

* 

* אתר האינטרנט הרשמי של בית ספר שדה עפרה
* בית ספר שדה עופרה, דף שער בספרייה הלאומית
* אתר בית הספר - החברה להגנת הטבע
* יגאל צור, ארץ בנימין: עזבו אתכם מפוליטיקה, באתר ynet, 13 במרץ 2007
* תיירות בבנימין - אתר מועצת יש"ע

|  בתי ספר שדה בישראל |
| --- |
| בתי ספר שדה של החברה להגנת הטבע | בית ספר שדה חרמון • בית ספר שדה גולן • בית ספר שדה הר מירון • בית ספר שדה אלון התבור • בית ספר שדה אכזיב • בית ספר שדה עפרה (יחידת הדרכה בלבד) • שקמים (יחידת הדרכה בלבד) • בית ספר שדה חצבה • בית ספר שדה הר הנגב • בית ספר שדה עין גדי • בית ספר שדה אילת |
| בתי ספר שדה אחרים | בית ספר שדה כרמל • בית ספר שדה כפר עציון • בית ספר שדה שדה בוקר • בית ספר שדה הר גילה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303489605171
* LCCN: n87914968
* VIAF: 141258588
* WorldCat: lccn-n87914968

 |
לוגו משני
**כוכבי הצפון** (באנגלית: **Northern Stars**) היא קבוצת פוטבול המשחקת בליגת הפוטבול הישראלית.

הקבוצה החלה את פעילותה בתחילת שנת 2011 והצטרפה לליגת הפוטבול הישראלית בעונת 2011-2012. הקבוצה אינה משויכת לעיר מסוימת. למרות שמרבית חבריה ושני מקימיה מנהריה, מהות הקבוצה וסיבת הקמתה היו להוות בית לפוטבול עבור כל אזור הצפון.

הקבוצה הייתה לקבוצה התשיעית בליגת הפוטבול הישראלית. לאחר הצטרפותה, הצטרפה קבוצה נוספת לליגה, 'פתח תקווה טרופרס' שהביאה את סך הקבוצות בעונת 2012 ל-10 קבוצות פעילות.

בשנת 2013 הצטרפה קבוצה נוספת לליגה, 'רחובות סילברבאקס' וסך הקבוצות הפעילות בליגה עומד כעת על 11 קבוצות.

בעבר הליגה הייתה מחולקת למחוזות צפון ודרום, אך השנה הליגה פועלת תחת מתכונת של מחוז אחד.

הקמה
----

מקימי הקבוצה הם: רועי זיו ושי בן-דוד, שחקני עבר בקבוצת הפוטבול של חיפה אנדרדוגס, שהחליטו לפרוש מן הקבוצה ולפתח קבוצת פוטבול נוספת בצפון. השניים החלו בגיוס נוער מנהריה והסביבה ואימנו אותם חודשים כהכנה לליגה. בשנתה הראשונה בליגה, הקבוצה הייתה תחת שרביט אימונו של קוסטה סטויליארסקי, עולה מאוקראינה בעל עבר בפוטבול בחו"ל.

בשנתה הראשונה של הקבוצה, סיימה את העונה עם ניצחון אחד.

צבעי הקבוצה
-----------

מדי הקבוצה הם בצבעים ירוק ולבן. הבחירה בצבע הירוק נעשתה מכיוון שהדבר שהכי מסמל את אזור הצפון הוא הצבע הירוק השולט בכל האזור.

עונות עבר
---------

בשתי העונות מאז הקמתה, קבוצת כוכבי הצפון סיימה עם ניצחון אחד. בשנתה הראשונה ניצחה את פתח תקווה ובשנה השנייה ניצחה במחזור הפתיחה את הקבוצה מרחובות במשחק גשום ובוצי.

בעונה השלישית הקבוצה יצאה לתקופת פגרה לצורך אימונים.

סגל
---

בהתאם לסיבת הקמתה, שחקני הקבוצה מגיעים מאזורים שונים בצפון, מקריית שמונה בצפון ועד חיפה בדרום.

סגל הקבוצה מונה צעירים רבים והיא מבין הקבוצות עם הסגל הצעיר ביותר בליגה.

סגל האימון וניהול הקבוצה מורכב מהאנשים הבאים:

מאמן הקבוצה - רועי זיו, מאמן את הקבוצה זו השנה השנייה. בעל ניסיון של 15 שנים בפוטבול בישראל, החל את דרכו בספורט שנים טרם להקמת הליגה.

מאמן התקפה - אושרי כהן. שחקן הקבוצה לשעבר אשר פרש והחליט לתרום לקבוצה מחוץ לקווים.

עוזר מאמן לבקרת איכות - בוריס איבינדר. בדומה לכהן, גם איבינדר הוא שחקן לשעבר אשר החליט לפרוש ממשחק פעיל ולעזור לקבוצה בצורה מקצועית.

מנהל הקבוצה - עו"ד מיכאל בבלי.

טבלת עונות
----------

| עונה | מאזן | פלייאוף |
| --- | --- | --- |
| 2011-2012 | 1-9 | לא העפילה |
| 2012-2013 | 1-9 | לא העפילה |
| 2013-2014 | 1-8 | לא העפילה |
| 3 | 3-26 |

חסות
----

נכון להיום, הקבוצה פועלת ללא נותן חסות רשמי, אלא על תרומות אישיות.

הקבוצה מחפשת נותני חסויות ועסקים לשיתופי פעולה.

קישורים חיצוניים
----------------

* 

* אתר האינטרנט הרשמי של כוכבי הצפון
**קיי. סי. ג'ונס** (באנגלית: **K. C. Jones**;‏ 25 במאי 1932 – 25 בדצמבר 2020) היה כדורסלן ומאמן כדורסל אמריקאי. שיחק בקבוצת בוסטון סלטיקס מליגת ה-NBA בין השנים 1958–1967, ובשמונה מתוך תשע העונות זכה עם הקבוצה באליפות ה-NBA. לאורך קריירת המשחק רשם ממוצעים כוללים של 7.4 נקודות, 4.3 אסיסטים ו-3.5 ריבאונדים למשחק. כמו כן אימן את הסלטיקס בין השנים 1983–1988, והוביל אותם לשתי אליפויות נוספות בעונות 1984 ו-1986.

בשנת 1989 נכלל בהיכל התהילה של הכדורסל, ובשנת 2006 נכלל בהיכל התהילה של כדורסל המכללות.

ביוגרפיה
--------

### קריירה כשחקן

ג'ונס שיחק כדורסל בקולג' באוניברסיטת סן פרנסיסקו. לראשונה בהיסטוריה, פתחו בחמישיית קבוצת מכללות שלושה שחקנים שחורים: ג'ונס, ביל ראסל (חברו של ג'ונס לעתיד בבוסטון סלטיקס) והאל פרי. יחדיו הובילו את האוניברסיטה לשתי אליפויות NCAA רצופות ב-1955 וב-1956. ג'ונס שיחק עם ראסל גם בנבחרת ארצות הברית בכדורסל שזכתה במדליית הזהב באולימפיאדת מלבורן (1956). במהלך הקריירה שלו נודע ג'ונס כמגן עיקש. ג'ונס שיחק בכל תשע העונות שלו ב-NBA במדי הבוסטון סלטיקס, והיה חלק משמונה אליפות רצופות בין השנים 1959–1966. לאחר שבוסטון הפסידה לפילדלפיה 76' בפלייאוף 1967, סיים ג'ונס את הקריירה שלו ככדורסלן.

ג'ונס נבחר לחבר בהיכל התהילה של הכדורסל על שם ג'יימס נייסמית' בשנת 1989.

### קריירה כמאמן

ב-1973 היה למאמן הראשי של הקאפיטל בולטס (שהפכה לוושינגטון בולטס שנה אחת מאוחר יותר). ג'ונס אימן את הבולטס במשך שלוש עונות והוביל אותם לסדרת גמר ה-NBA בשנת 1975, שם הבולטס הפסידו לגולדן סטייט ווריורס.

בשנת 1983 לקח ג'ונס את תפקיד המאמן הראשי של הבוסטון סלטיקס, קבוצתו הישנה, כשהחליף את ביל פיץ'. ג'ונס הדריך את בוסטון שהובלו בידי לארי בירד לאליפות בשנים 1984 ו-1986. בנוסף, בשנת 1986, ג'ונס אימן את נבחרת המזרח במשחק האולסטאר בדאלאס. נבחרת המזרח ניצחו את נבחרת המערב 132–139. הסלטיקס לקחו את אליפות הבית האטלנטי בכל חמש העונות של ג'ונס כמאמן ראשי והגיעו לגמר ה-NBA ב-4 מתוך 5 שנותיו כמאמן. בנוסף, הוא אימן את הסיאטל סופרסוניקס בשנת 1990 ובשנת 1991.

ב-25 בדצמבר 2020 הלך לעולמו בגיל 88.

ב-9 בפברואר 2022 הוכרז כאחד מחמישה עשר המאמנים הגדולים בתולדות הNBA.

קישורים חיצוניים
----------------

ויקישיתוף מדיה וקבצים בנושא **קיי. סי. ג'ונס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר פיב"א
* פרופיל, באתר היכל התהילה של הכדורסל
* פרופיל, באתר ליגת ה-NBA

הערות שוליים
------------

1. ↑  "1953–56 NCAA Championship Seasons: The Bill Russell Years"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007323445705171
* ISNI: 0000 0000 2841 0088
* LCCN: n85313591
* VIAF: 21137391
* WorldCat: lccn-n85313591

 |
**אפעס** הוא עיתון סאטירי ישראלי שהופץ בדואר אלקטרוני, לאחר מכן הפך למדור סאטירי בעיתון "הארץ" ובהמשך עבר ל"ידיעות אחרונות".

ראשיתו של "אפעס" (ביידיש - עפעס, "דבר מה, דבר, משהו, מאומה, קרט, שמץ, כלום", כפי שמסביר אפעס) בעיתון מקוון שנוסד בשנת 2000 על ידי שלושה כותבים צעירים ופורצי דרך בתקשורת הדתית-חרדית - ידידיה מאיר, יאיר חסדיאל וקובי אריאלי, שמטרתו הייתה יצירת במה ייחודית בה יוכלו הכותבים להביע באופן סאטירי את מה שנבצר מהם לכתוב באמצעי התקשורת החרדיים ולקיים בכך גם דיאלוג יצירתי עם כותבים אחרים מהתקשורת, הן הדתית-חרדית והן החילונית הכללית.

כעיתון מקוון, התייחד "אפעס" בסאטירה החריפה ופרועה, וכהכרזת יוצריו - "א-פוליטיקלי קורקט", על המציאות הישראלית ועל יחסי דתיים-חילוניים, בדיאלוג הפנימי הברנז'אי שיצר בין אנשי תקשורת דתיים וחילוניים, ובאופן הפצתו - נשלח בדואר אלקטרוני לרשימה מצומצמת של משפיעים בתקשורת הישראלית, דבר אשר יצר סביבו הילה של מועדון קוראים יוקרתי סגור. בין השנים 2000–2004 היה אפעס מהניוזלטרים המשפיעים על התקשורת הישראלית[דרוש מקור] וקטעים ממנו צוטטו בה לעיתים קרובות. אל שלושת הכותבים הקבועים הצטרפו מדי פעם גם אורי אורבך, שהרה בלאו, ג'קי לוי, ואנשי תקשורת נוספים, ואף שלי יחימוביץ' פרסמה רשימה בבמה ייחודית זו.

הצלחתו של "אפעס" סללה את דרכם של כותביו אל ליבה של התקשורת הישראלית. קובי אריאלי החל לכתוב ב"מעריב" ולהופיע בתוכניות שונות בערוץ 10 ובערוץ 2. יאיר חסדיאל שימש כתסריטאי של הטלנובלה החסידית הראשונה "החצר" אשר שודרה בערוץ התכלת ובערוץ 10 ולבסוף הפך לשופט. בשנת 2004 הציע עורך מוסף "הארץ", רוגל אלפר, שנמנה עם מנויי "אפעס" בגרסת הניוזלטר, לחברי "אפעס" להפוך את הפרויקט למדור הסאטירה הקבוע של מוסף "הארץ". קבלתה של ההצעה גרמה לכך שקובי אריאלי, אשר הצטרף לא מכבר למערכת עיתון מעריב, פרש מכתיבת "אפעס", והותיר את המלאכה בידי שני חבריו, כאשר ידידיה מאיר משמש כעורך המדור ויאיר חסדיאל ככותב הראשי שלו.

המעבר של "אפעס" מניוזלטר למדור שבועי במוסף "הארץ" שינה את אופיו. מרשימות סאטיריות הנוגעות בעיקר למתח בין העולם הדתי והחילוני הוא הפך למדור של אבחנות סאטיריות קצרות על המציאות הישראלית בכללה, תוך שימוש בעיקר בציטוטים מדומים.

בשנת 2008 עבר המדור ממוסף השבת של עיתון הארץ למוסף של עיתון "ידיעות אחרונות". במאי 2016 הודיע מאיר על כוונתו להפסיק את פרסום המדור עקב תחושת מיצוי.

מערכת "אפעס" כוללת, חוץ מידידיה מאיר, את נילי אושרוב, גיל כוכב ואת עקיבא נוביק. בין כותבי המדור נמצאים אריאל זנג, יאיר בורוכוב, דודי אינהורן, אסף בר-שי, יצחק טסלר, ישראל בלק, אריה יואלי, אריאל פלקסין (עידן שגיב), יובל שוקרון, שוקי ברקן, דוד טייב, מנדי פרומר, יוני שטרק, מורן פרארו ואחרים.

קישורים חיצוניים
----------------

* אפעס, באתר הארץ, 15 בספטמבר 2006(הקישור אינו פעיל, 11 במאי 2018)
* אפעס - אין. מלח הארץ - אאוט, באתר nrg‏, 19 במאי 2004

הערות שוליים
------------

1. ↑  נועה פרייס‏, ידידיה מאיר יפסיק לפרסם את מדור "אפעס": "חש תחושת מיצוי", באתר וואלה!‏, 2 במאי 2016
מותו של אורפאוס, מאת אנרי-לאופולד לוי
**אנרי-לאופולד לוי** (בצרפתית: **Henri-Léopold Lévy**; ‏23 בספטמבר 1840, נאנסי, צרפת – 29 בדצמבר 1904, פריז) היה צייר יהודי-צרפתי, הידוע בעיקר בשל ציוריו בנושאים מיתולוגיים ומקראיים.

ביוגרפיה
--------

לוי היה בנו של מעצב פנים ויצרן רקמה. השכלתו האמנותית החלה בבית הספר הלאומי הגבוה לאמנויות היפות, שם עבד בסטודיו של פרנסואה-אדואר פיקו, אלכסנדר קבנל ואז'ן פרומנטן.

בשנת 1865 נערכה בסלון התערוכה הראשונה שלו, שם הציג את הדמות המיתולוגית הֶקוּבָּה. שנתיים לאחר מכן הוא קיבל פרס על ציור דמותו של יהואש. בשנת 1869 הוענק לו פרס על ציורו "בכי שבויים עבריים בחורבות ירושלים". ב-1872, לאחר שצייר את דיוקנו של הרודיאס, זכה בתואר "אביר" (שבאלייה) מלגיון הכבוד.

בנוסף לציורי הקנבסים שלו, הוא יצר כמה ציורי קיר, ובמיוחד סצנות מחייו של דיוניסיוס הקדוש בכנסיית סן-מרי, "הכתרת קרל הגדול" (1881) בפנתאון של פריז ו"מסה על התהילות של בורגון" באולם הממלכתי של בורדו בדיז'ון.

למרות היותו אביר, הקריירה שלו סבלה מהאנטישמיות ששטפה את צרפת לאחר פרשת דרייפוס, והוא איבד לקוחות כשסירב לחתום על ציוריו בשם אחר. בתחילת המאה ה-20 הוא יצא לטיול ממושך במזרח התיכון עם חברו, פרומנטין, והפיק כמה יצירות אוריינטליות.

לוי גם שימש כמורה. בין תלמידיו הבולטים: ז'ורז' א. ל. בויסלייר, אנרי דאבאדי ולואיזה וידאל.

קישורים חיצוניים
----------------

ויקישיתוף מדיה וקבצים בנושא **אנרי-לאופולד לוי** בוויקישיתוף
* ביוגרפיה, באתר הוצאת לרוס
* ביוגרפיה, באתר האנציקלופדיה היהודית

הערות שוליים
------------

1. 1 2  Galerie Emeric Hahn
2. ↑  Citation @ the Base Leonore
3. ↑  Stephen Ongpin Gallery

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007500701805171
* BnF: cb14957751t (data)
* GND: 121907082
* ISNI: 0000 0000 6659 7058
* LCCN: nr97008568
* NTA: 406355932
* RKD: 49778
* SUDOC: 03467487X
* ULAN: 500020046
* VIAF: 280710
* WorldCat: lccn-nr97008568

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אנרי-לאופולד לוי"**.
עמוד השער של הגיליון הראשון של "עורך הדין"
**"עורך הדין"** הוא כתב עת משפטי היוצא לאור מטעם לשכת עורכי הדין בישראל.

כתב העת יוצא לאור מאז דצמבר 2008, ומפרסם מאמרים קצרים בתחום המשפט, בדגש על התייחסות לנושאים אקטואליים, וכן ראיונות עם אנשי מפתח בתחום. רובם של המאמרים נכתב על ידי עורכי דין, אנשי אקדמיה ושופטים. 

מאז ינואר 2013 יוצא לאור בתחילת כל שנה גיליון מיוחד בו כותבים משפטנים בכירים על פסקי הדין החשובים ביותר של השנה החולפת.

עורכו הנוכחי של כתב העת הוא מנחם שטאובר.

כתב העת מופץ מדי מספר חודשים בדואר לכלל חברי לשכת עורכי הדין. גיליונותיו זמינים לכל בפורמט דיגיטלי באתר האינטרנט של לשכת עורכי הדין.

בדומה למגזינים הפונים לציבור הרחב, כתב העת עשיר בפרסומות.

עורכו הראשון של כתב העת, משה גורלי, הציג בפתח הגיליון הראשון את חזונו:

לשלב איכות מקצועית בתוך אריזה מגזינית, צבעונית וידידותית. לשלב תכנים מקצועיים לצד תכנים אקטואליים. לשלב בין כל תחומי המשפט: ציבורי, פרטי, פלילי, משפחה, עבודה, נזיקין ומיסים. ועל הלחם הוספנו קצת דבש - תרבות, סאטירה ופניני משפט מהתרבות הכללית מהפסיקה הישראלית.

קישורים חיצוניים
----------------

* דף הבית של כתב העת "עורך הדין", באתר לשכת עורכי הדין בישראל.

הערות שוליים
------------

1. ↑  משה גורלי, ותודה לכולם, **עורך הדין** 1, עמ' 4
**אנתוני ג'רום "סְפָּאד" וֶבּ** (באנגלית: **Anthony Jerome "Spud" Webb**; נולד ב-13 ביולי 1963) הוא כדורסלן עבר אמריקאי, אשר היה פעיל בין השנים 1985–1998. בעונת 1985/1986 זכה בתחרות ההטבעות של ה-NBA על אף שהיה אחד השחקנים הנמוכים בתולדות ליגת ה-NBA, בגובה 1.68 מטרים. ממוצעיו הכוללים לאורך קריירת ה-NBA הם 9.9 נקודות, 5.3 אסיסטים ו-2.1 ריבאונדים למשחק.

קריירת מכללות
-------------

וב נולד וגדל בדאלאס שבטקסס, ובשנת 1981 החל ללמוד במכללת מידלנד. בשנת 1982 הוביל את קבוצת הכדורסל של המכללה לזכייה באליפות "ליגת ה-NJCAA" – הליגה הבכירה למכללות קהילתיות, מכללות מדינה ומכינות קדם-אקדמיות – לאחר שקלע 36 נקודות במשחק הגמר. הופעתו המצוינת לאורך טורניר האליפות זיכתה את וב לכתבה נרחבת במגזין ספורטס אילוסטרייטד, אשר הסבה אליו תשומת לב גבוהה ברחבי ארצות הברית. בסיום אותה עונה עבר לאוניברסיטת המדינה של קרוליינה הצפונית מליגת המכללות הבכירה, ובשתי עונותיו בקבוצת הכדורסל שלה קלע 10.4 נקודות ומסר 5.7 אסיסטים בממוצע למשחק.

קריירת משחק
-----------

וב נלקח בבחירה ה-87 של דראפט ה-NBA‏ 1985 על ידי דטרויט פיסטונס, אך שוחרר ממנה לפני פתיחת העונה וחתם על חוזה באטלנטה הוקס. במהלך עונת הרוקי שלו זכה בתחרות ההטבעות, לאחר שגבר על חברו לקבוצה דומיניק וילקינס עם שתי הטבעות מושלמות (ציון 50) בסיבוב הגמר, ובכך הפך לזוכה הנמוך ביותר בתולדות התחרות. ב-5 עונותיו הראשונות באטלנטה קלע 6.7 נקודות בממוצע למשחק כמחליפו מהספסל של דוק ריברס, ובעונת 1990/1991 שובץ בחמישייה הפותחת לצידו של ריברס.

בקיץ 1991 הועבר בטרייד לסקרמנטו קינגס, וב-4 עונותיו בקבוצה שימש כרכז הפותח שלה ורשם ממוצעים של 13.7 נקודות ו-6.7 אסיסטים למשחק. בעונת 1994/1995 הוביל את כל שחקני הליגה באחוזי קליעה מקו העונשין, עם 93.4%. לאורך תקופתו עם הקינגס לא הצליחה הקבוצה להעפיל לשלב הפלייאוף, וניצחה בכ-37% בלבד ממשחקיה.

לקראת עונת 1995/1996 נשלח בטרייד בחזרה לאטלנטה הוקס, ולאחר 51 משחקים הועבר בטרייד נוסף למינסוטה טימברוולבס.

בקיץ 1996 עזב את ה-NBA וחתם על חוזה בסקאליג'רה ורונה מליגת העל האיטלקית.

במהלך עונת 1997/1998 שיחק לתקופות קצרות באורלנדו מג'יק ובאיידהו סטמפיד מליגת ה-CBA, בטרם פרש ממשחק.

קישורים חיצוניים
----------------

ויקישיתוף מדיה וקבצים בנושא **ספאד וב** בוויקישיתוף
* 

* אתר האינטרנט הרשמי של ספאד וב (באנגלית)

* פרופיל, באתר Basketball-Reference

* פרופיל, באתר Sports-Reference

* פרופיל, באתר ליגת ה-NBA

הערות שוליים
------------

1. 1 2  וב נבחר לשפוט בתחרות ההטבעות 2010, באתר ESPN,‏ 13 בפברואר 2010
2. ↑  סטטיסטיקות ה-NBA של וב, באתר basketball-reference.com
3. ↑  הוא גבוה יותר משהוא נראה, באתר ספורטס אילוסטרייטד, 29 בנובמבר 1992
4. ↑  סטטיסטיקות המכללות של וב, באתר sports-reference.com
5. ↑  רשימת הנבחרים בדראפט 1985, באתר basketball-reference.com
6. ↑  ביוגרפיה, באתר הרשמי של ספאד וב
7. ↑  וב נשלח בטרייד לסקרמנטו, באתר tulsaworld.com,‏ 2 ביולי 1991
8. ↑  וב נשלח בטרייד לאטלנטה, באתר הניו יורק טיימס, 30 ביוני 1995
9. ↑  וב ולאנג נשלחים בטרייד למינסוטה, באתר apnews.com,‏ 22 בפברואר 1996
10. ↑  וב חותם על חוזה בוורונה, באתר apnews.com,‏ 12 בדצמבר 1996
**טי. ג'יי. ויליאמס** (באנגלית: **T. J. Williams**; נולד ב-26 באוקטובר 1994) הוא כדורסלן אמריקאי, המשחק בעמדת הרכז במכבי ראשון לציון.

קריירה
------

בשלוש השנים הראשונות שלו באוניברסיטת נורת'איסטרן, היה ויליאמס שחקן רוטציה שלפניו שיחקו קווינסי פורד ודייוויד ווקר. בשנתו האחרונה, הוא נבחר לשחקן השנה של ה-CAA. ויליאמס הוביל את המחוז עם ממוצעים של 21.6 נקודות למשחק והיה השני בליגה בדקות למשחק עם 38.1. ב-16 בפברואר, ויליאמס קלע שיא קריירה של 33 נקודות בניצחון על אלופת העונה הסדירה, אוניברסיטת צפון קרוליינה ווילמינגטון.

בשנת 2017, לאחר שלא נבחר בדראפט ה-NBA, הצטרף ויליאמס לשארלוט הורנטס עבור מחנה האימונים שלהם, אך ב-13 באוקטובר הוא שוחרר מהקבוצה. עשרה ימים לאחר מכן, הוא חתם בגרינסבורו סווארם מליגת הפיתוח של ה-NBA. בקבוצה שיחק ויליאמס 37 משחקים, בהם העמיד ממוצעים של 8.8 נקודות, 2.5 ריבאונדים ו-2.8 אסיסטים ב-19.2 דקות.

ב-18 במאי 2018, חתם ויליאמס בסנטרוס דה אגואדה. שלושה ימים לאחר מכן, ויליאמס רשם שיא קריירה של 24 נקודות בהופעת הבכורה שלו, יחד עם 4 ריבאונדים ו-7 אסיסטים במהלך ההפסד 116–123 לקפיטנס דה ארסיבו.

ב-5 ביולי 2018, ויליאמס חתם לשנתיים במועדון הכדורסל אוסטנדה מהליגה הבלגית. ב-22 בינואר 2019, ויליאמס רשם שיא עונתי של 21 נקודות, ב-7 מ-14 מהשדה, יחד עם 3 ריבאונדים במהלך הניצחון 62–82 על מדי ביירוית. ב-49 משחקים בקבוצה, הוא העמיד ממוצעים של 11.3 נקודות, 2.3 ריבאונדים ו-2.8 אסיסטים למשחק. ויליאמס זכה עם קבוצתו באליפות בלגיה, כמו גם הגיעו לרבע גמר היורופקאפ, שם בסופו של דבר הודחו על ידי פלקנסטרו וארזה.

ב-8 ביולי 2019, חתם ויליאמס לעונה בהפועל באר שבע מהליגה הישראלית. ב-12 באוקטובר 2019, ויליאמס השווה את שיא הקריירה שלו עם 24 נקודות, כשהוא קולע ב-9 מ-15 מהשדה, יחד עם 4 אסיסטים במהלך ההפסד 69–75 למכבי ראשון לציון. הוא העמיד ממוצעים של 18.8 נקודות, 2.8 ריבאונדים ו-4.8 אסיסטים למשחק בליגה.

ב-10 באוגוסט 2020, ויליאמס חתם לעונה בונולי קרמונה מהליגה האיטלקית.

ב-8 באוגוסט 2021, ויליאמס חזר לישראל וחתם לשנתיים במכבי ראשון לציון.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  זר ראשון לבאר שבע: טי.ג'יי וויליאמס, באתר מנהלת ליגת העל בכדורסל, ‏8 ביולי 2019
2. ↑  טי.ג'יי וויליאמס חתם בראשל"צ לשנתיים, באתר מנהלת ליגת העל בכדורסל, ‏8 באוגוסט 2021
**גרנט אנדרו לונג** (באנגלית: **Grant Andrew Long**; נולד ב-12 במרץ 1966) הוא כדורסלן עבר אמריקאי, אשר שיחק בליגת ה-NBA בין השנים 1988–2003. ממוצעיו הכוללים לאורך 15 עונותיו ב-NBA הם 9.5 נקודות, 6.1 ריבאונדים, 1.7 אסיסטים ו-1.2 חטיפות למשחק.

במקביל אליו שיחקו ב-NBA דודו ג'ון לונג, ובן דודו טרי מילס עמו אף שיתף פעולה בדטרויט פיסטונס.

קריירת מכללות
-------------

לונג נולד בעיר ויין שבמישיגן, וגדל ברומולוס הסמוכה. בין השנים 1984–1988 למד באוניברסיטת מזרח מישיגן, וב-4 עונותיו בקבוצת הכדורסל שלה רשם ממוצעים של 12.9 נקודות ו-7.6 ריבאונדים למשחק. בעונת 1987/1988 הוביל את הקבוצה להעפלתה הראשונה אי פעם לטורניר אליפות המכללות, בו הודחה כבר במשחק הראשון מול אוניברסיטת פיטסבורג. בסיום אותה עונה זכה בתואר שחקן העונה של מחוז MAC, לאחר שקלע 23.0 נקודות והוריד 10.4 ריבאונדים בממוצע למשחק.

קריירה מקצועית
--------------

בדראפט ה-NBA‏ 1988 נבחר לונג בבחירה ה-33 על ידי מיאמי היט, לקראת עונת הבכורה של הקבוצה. כבר בעונת הרוקי שלו שימש כשחקן חמישייה קבוע, והיה הקלעי השלישי של ההיט עם 11.9 נקודות ממוצע למשחק. ב-4 העונות הבאות המשיך להציג יכולת סולידית כשחקן פותח במיאמי, עם ממוצעים של 11.5 נקודות ו-7.0 ריבאונדים למשחק.

בנובמבר 1994, בתחילת עונתו השישית עם ההיט, הועבר יחד עם סטיב סמית' בטרייד לאטלנטה הוקס, בתמורה לקווין ויליס. עד לסיום עונת 1995/1996 קלע 12.4 נקודות ואסף 8.6 ריבאונדים בממוצע למשחק עבור ההוקס.

ביולי 1996 נשלח יחד עם סטייסי אגמון בטרייד לדטרויט פיסטונס, בתמורה ל-4 בחירות דראפט עתידיות. במהלך תקופתו בדטרויט הפך לשחקן ספסל, ובשתי עונותיו בקבוצה קלע 4.4 נקודות למשחק בלבד. בעונת 1998/1999 חזר לשחק עבור אטלנטה הוקס, וסייע לה להעפיל לחצי גמר האזור המזרחי. בין השנים 1999–2002 שיחק עבור ונקובר/ממפיס גריזליס, אשר רשמה לאורך אותה תקופה מאזן כולל של 68 ניצחונות ו-178 הפסדים. בעונתו האחרונה בקריירה, 2002/2003, שיחק בבוסטון סלטיקס אשר הודחה מהפלייאוף בחצי גמר המזרח.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  סטטיסטיקות הקריירה של לונג ב-NBA, באתר basketball-reference.com
2. ↑  מה קרה לגרנט לונג, באתר ajc.com,‏ 1 בינואר 2016
3. ↑  סטטיסטיקות המכללות של לונג, באתר sports-reference.com
4. ↑  רשימת הנבחרים בדראפט 1988, באתר basketball-reference.com
5. ↑  לונג וסמית' נשלחים בטרייד למיאמי, באתר לוס אנג'לס טיימס, 8 בנובמבר 1994
6. ↑  לונג ואגמון נשלחים בטרייד לדטרויט, באתר Associated Press,‏ 16 ביולי 1996
**דזמון קנייטה פארמר** (באנגלית: **Desmon Kenyatta Farmer**; נולד ב-7 באוקטובר 1981 בפלינט, מישיגן) הוא כדורסלן אמריקאי, המשחק בעמדת הקלע/סמול פורוורד. בעבר שיחק פארמר בסיאטל סופרסוניקס וסן אנטוניו ספרס מליגת ה-NBA.

קריירה
------

פארמר שיחק כדורסל באוניברסיטת דרום קליפורניה. בשנתו הראשונה הוא לא בלט, וקלע 6.4 נקודות עם 2.8 ריבאונדים בממוצע למשחק. בעונתו השנייה ממוצעיו השתפרו כשהוא קלע 9.5 נקודות עם 3.3 ריבאונדים בממוצע למשחק.

בעונתו השלישית באוניברסיטת דרום קליפורניה, עונת 2002/2003, פארמר הפך לשחקן המוביל בקבוצתו. הוא קלע 18.7 נקודות עם 4.8 ריבאונדים בממוצע למשחק. בעונת 2003/2004 שיפר פארמר את ממוצע הנקודות שלו כשקלע 19.4, והוסיף 4.6 ריבאונדים בממוצע למשחק.

אחרי שסיים את ארבע שנות הלימודים באוניברסיטה ניסה פארמר להשתלב בליגת ה-NBA. בקיץ 2004 הוא חתם באינדיאנה פייסרס, אך נחתך מהסגל כעבור זמן לא רב. לאחר מכן הוא חתם באריס סלוניקי מהליגה היוונית.

בין השנים 2004–2005 שיחק פארמר בשלוש קבוצות אירופאיות שונות: בסלוניקי, באוסטנדה מהליגה הבלגית ובפרוקום גדיניה מהליגה הפולנית. לאחר מכן הוא עבר לטולסה 66' מליגת הפיתוח של ה-NBA. בעונת 2005/2006 הוא השיג ממוצעים של 16.4 נקודות עם 3.6 ריבאונדים למשחק בטולסה.

באוקטובר 2006 חתם פארמר על חוזה בסיאטל סופרסוניקס בשווי 275,404 $. הוא הספיק לשחק עם הסוניקס 8 משחקים בלבד, עד שנופה ב-4 בינואר 2007. בשמונת המשחקים האלו קלע פארמר 1.6 נקודות בממוצע למשחק.

אחרי שנופה מסיאטל פארמר חזר לשחק בעונת 2006/2007 בטולסה. בעונה זו הוא שיפר את ממוצעיו, כשקלע 19.8 נקודות עם 3.9 ריבאונדים בממוצע למשחק. אחרי שסיים את עונתו השנייה בטולסה חתם פארמר באתלטיקוס סן ג'רמן מפוארטו ריקו. אחרי ששיחק במדיה חודשים ספורים חזר פארמר לליגת הפיתוח של ה-NBA, למדיה של ריו גראנד ואלי וייפרס. במדי הוייפרס הוא קלע 24.7 נקודות עם 4.1 ריבאונדים בממוצע למשחק.

ב-18 בספטמבר 2008 חתם פארמר בסן אנטוניו ספרס מליגת ה-NBA. פארמר שיחק במדיה 3 משחקים בלבד, אך שיפר את ממוצעי ה-NBA שלו כשקלע 4.3 נקודות עם 2.0 ריבאונדים בממוצע למשחק. ב-16 בנובמבר באותה שנה הוא שוחרר מסגל הספרס. אחרי ששוחרר שיחק פארמר בין השנים 2008–2009 בספרטק פרימוז' מהליגה הרוסית ובזאדאר מהליגה הקרואטית.

בנובמבר 2009 חתם פארמר ברנו ביגהורנס מליגת הNBDL, בה הוא קלע 23.7 נקודות עם 4.0 ריבאונדים בממוצע למשחק. פארמר שיחק בביגהורנס בכל עונת 2009/2010.

ב-1 באוקטובר 2010 חתם פארמר בעירוני אשקלון מליגת העל הישראלית.

סטטיסטיקה ב-NBA
---------------

### עונה סדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
|
| 2006/2007 | סיאטל | **8** | 0 | 4.0 | **.333** | **.250** | **1.000** | 0.1 | **1.1** | **0.1** | 0.0 | 1.6 |
| 2008/2009 | סן אנטוניו | 3 | 0 | **18.0** | .286 | **.250** | **1.000** | **2.0** | 0.7 | 0.0 | 0.0 | **4.3** |
| **קריירה** |  | **11** | **0** | **7.8** | **.310** | **.250** | **1.000** | **0.6** | **1.0** | **0.1** | **0.0** | **2.4** |

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* סטטיסטיקות השחקן ב-NBA באתר Basketball-Reference
* סטטיסטיקות השחקן ב-NBDL באתר Basketball-Reference
* פרופיל השחקן באתר NBA
* פרופיל השחקן באתר NBDL
**מיכל פלדמן** (נולדה ב-1 בפברואר 1976) היא פרופסור מן המניין למדעי המחשב באוניברסיטת תל אביב, מופקדת הקתדרה לחישוביות וכלכלה, ראש המעבדה לכלכלה וחישוב, וחוקרת במעבדות המחקר של מיקרוסופט בישראל. עוסקת בתורת המשחקים האלגוריתמית, תחום המשלב תיאוריות ממדעי המחשב, מיקרו כלכלה ותורת המשחקים. בין תחומי המחקר שלה נמנים תורת המכרזים, תכנון מנגנונים, תכנון אלגוריתמים, מחיר האנרכיה, ומסחר אלקטרוני.

ביוגרפיה
--------

נולדה ב-1976 לציפי ומנחם פינקלשטיין. את שירותה הצבאי עשתה ביחידה 8200 של חיל המודיעין. למדה לתואר ראשון במדעי המחשב באוניברסיטת בר-אילן, אותו סיימה בהצטיינות יתרה בשנת 1999. בשנת 2005 סיימה את עבודת הדוקטורט שלה באוניברסיטת קליפורניה בברקלי. התזה שלה עסקה בעיצוב תמריצים לשיתוף פעולה במערכות עמית לעמית (peer-to-peer systems). מאמריה מהדוקטורט היוו פריצת דרך בתחום זה וסללו את הדרך לענף מחקר פורה.

עם סיום הדוקטורט חזרה לישראל ועשתה את הפוסט דוקטורט שלה באוניברסיטה העברית בירושלים בהנחייתו של נעם ניסן. בשנת 2007 הצטרפה לסגל האוניברסיטה העברית, בבית הספר למנהל עסקים וכחברה במרכז לחקר הרציונליות. בשנים 2011–2013 הייתה פרופסור אורחת באוניברסיטת הרווארד בקיימברידג' מסצ'וסטס, וכן במעבדות מיקרוסופט מחקר בניו אינגלנד. בשנת 2012 נבחרה לאקדמיה הצעירה הישראלית מיסודה של האקדמיה הלאומית למדעים בשנה הראשונה להקמתה, ואף שימשה בוועד המנהל שלה. בשנת 2013, עם חזרתה לישראל, הצטרפה לסגל בית הספר למדעי המחשב באוניברסיטת תל אביב.

פלדמן נשואה ליובל פלדמן, פרופסור למשפטים באוניברסיטת בר-אילן, ולהם ארבע בנות ובן.

פרסים והישגים
-------------

* פרס ACM SIGecom mid-career Award‏ (2023)
* פרס ברונו 2022
* פרס קדר למצוינות מחקרית (2022)
* מלגת אלון לחוקרים מצטיינים (2009)
* שני מענקי מחקר של מועצת המחקר האירופית (אנ') (Starter 2013, Consolidator 2019)
* מענק מחקר MARIE CURIE של האיחוד האירופי (2011)
* מענק מחקר מטעם אמזון (2018) Amazon Research Awards
* מצטיינת רקטור בהוראה, אוניברסיטת תל אביב (2016)
* חברת האקדמיה הצעירה הישראלית, וחברת הוועד המנהל שלה (2016–2012)
* חברת האקדמיה הגלובלית הצעירה (2011-2015)
* אחת מ-40 הצעירים והצעירות המבטיחים של מגזין דה מרקר – 40 תחת 40 (2014)
* אחת מ-50 הנשים המשפיעות בישראל, פורבס ישראל (2016)

קישורים חיצוניים
----------------

* מיכל פלדמן, באתר dblp
* מיכל פלדמן, באתר גוגל סקולר
* דף הבית, באתר אוניברסיטת תל אביב

הערות שוליים
------------

1. ↑  בית הספר למדעי המחשב, אוניברסיטת תל אביב, באתר
2. ↑  זוכי הפרס, ראו תחת "2022".
3. ↑  University, Tel Aviv (2022-05-08), *Prof. Michal Feldman-KADAR FAMILY AWARD 2022*, נבדק ב-2022-10-02
4. ↑  Amazon Research Awards, Amazon Research Awards (באנגלית)
5. ↑  40 הצעירים והצעירות המבטיחים של מגזין דה מרקר, באתר
6. ↑  אחת מ-50 הנשים המשפיעות בישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308239705171
* dblp: 43/1464
* ORCID: 0000-0003-4618-1460
* VIAF: 98389148
* WorldCat (עם VIAF): 98389148

 |
הרב **אליהו רפאל היישריק** (נולד ב-5 בינואר 1950) הוא רב ודיין ישראלי, מהדיר תורת הראשונים. כיהן כחבר בית הדין הרבני הגדול עד פרישתו לגמלאות. קודם לכן כיהן כדיין וכאב"ד בבית הדין הרבני בבאר שבע ובתל אביב.

ביוגרפיה
--------

נולד בתל אביב לקלמן אריה ובטי היישריק, חסידי גור. למד בישיבת קול תורה ובישיבת פוניבז'. נישא לעדנה, בתו של הרב משה הרשלר, חיבר במשותף עם חותנו את הספר "תורת ריבית" העוסק באיסור ריבית ובהיתר עסקה. בתקופה זו כיהן כראש כולל מכון רגנשברג להלכה והוראה. לאחר פטירת חמיו הקים את "מכון הרב הרשלר" ועומד בראשו, במסגרת המכון ההדיר מכתבי-יד והוסיף הערות לכרכים אחדים מסדרת חידושי הרמב"ן על הש"ס שבהוצאת המכון.

פרסם מאמרים רבים בתחום רפואה והלכה, במסגרת כתב העת "הלכה ורפואה" שבהוצאת מכון רגנשברג, ובכתבי עת תורניים-רפואיים אחרים; ומאמרים בדיני ממונות בכתב העת "הלכה וכספים" שבהוצאת המכון ובכתבי עת תורניים אחרים.

הרב היישריק מתגורר בשכונת בית וגן בירושלים וחבר מכון אריאל בשכונה.

ב-2 במאי 1995 נבחר לכהן כדיין ובהמשך כאב"ד בבית הדין הרבני בבאר שבע ומאוחר יותר בתל אביב. כדיין פרסם מאמרים הלכתיים בדיני ממונות ובדיני אישות לצד פסקי דין רבים. משנת 2014 שימש כדיין זמני בבית הדין הרבני הגדול, וביולי 2016 מונה לדיין קבוע בבית הדין, שם כיהן עד פרישתו לגמלאות בשנת 2020.

כתביו
-----

* **תורת רבית** (ירושלים תשמ"ט), במשותף עם חמיו, הרב משה הרשלר
* **חידושי הרמב"ן** - גיטין, נדרים, בכורות. (ירושלים תשנ"ה)
* **חידושי הרמב"ן** - בבא מציעא. (ירושלים תשס"ב)

קישורים חיצוניים
----------------

* פסקי דין של הרב היישריק מבית הדין בבאר שבע
* פסקי דין של הרב היישריק מבית הדין בתל אביב
* פסקי דין של הרב היישריק מבית הדין הגדול בירושלים
* אליהו רפאל הישריק, דף שער בספרייה הלאומית

הערות שוליים
------------

1. ↑  ראו: מדינת ישראל / המשרד לענייני דת, **ילקוט חידושים - ג**, לקט בענייני הלכה מעבודות תלמידי הישיבות שזכו בפרסים מטעם המשרד... ירושלים תשל"ד, עמ' כח משנת תשכ"ח.
2. ↑  מינוי דיין לכהונה בפועל בבית הדין הרבני הגדול, ילקוט הפרסומים 6804, 2014, עמ' 5568

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007430861905171

 |
**דייוויד לורנס היל** (באנגלית: **David Lawrence Hill**‏; 11 בנובמבר 1919 – 14 בדצמבר 2008) היה פיזיקאי גרעיני אמריקאי שעבד בפרויקט מנהטן במהלך מלחמת העולם השנייה ועמד בראש פדרציית המדענים האמריקאים. לצד עבודתו המדעית, הוא ידוע בעיקר בזכות עדותו בקונגרס משנת 1959 נגד מינויו של לואיס סטראוס למזכיר המסחר של ארצות הברית.

ביוגרפיה
--------

היל נולד בבוּנוויל (Booneville) שבמיסיסיפי. לאחר שהשלים את לימודיו במכון הטכנולוגי של קליפורניה בשנת 1942, הוא הצטרף לצוות של אנריקו פרמי במעבדה המטלורגית של אוניברסיטת שיקגו, שם שהה במהלך מלחמת העולם השנייה. היל נמנה בין צוות המדענים שבנו את שיקגו פּייל-1 (אנ'), הכור הגרעיני המלאכותי הראשון בעולם. בשנת 1945 הוא היה אחד מ-70 מדענים שחתמו על עצומת סילארד (אנ'), בהנהגת הפיזיקאי לאו סילארד, שתבעה מנשיא ארצות הברית הארי טרומן להזהיר את האימפריה היפנית לפני הטלת פצצות האטום על הירושימה ועל נגסאקי.

ב-31 בדצמבר 1950 נישא היל למרי שאדו, לימים חברת בית הנבחרים של מדינת טנסי, עמה חבק שבעה ילדים.

בשנת 1951, לאחר המלחמה, קיבל מאוניברסיטת פרינסטון את הדוקטורט שלו בפיזיקה גרעינית. יועץ הדוקטורט שלו היה ג'ון ארצ'יבלד וילר. המשך קריירתו האקדמאית היה עוזר פרופסור באוניברסיטת ואנדרבילט ולאחר מכן בשנים 1954–1958 עבד כפיזיקאי תאורטי במעבדה הלאומית לוס אלמוס בניו מקסיקו.

ב-1959 היה היל ראש פדרציית המדענים האמריקאים. בתפקיד זה הוא העיד בפני ועדת המסחר, המדע והתחבורה של הסנאט של ארצות הברית נגד מינויו של יו"ר הוועדה לאנרגיה אטומית לשעבר לואיס סטראוס למזכיר המסחר של ארצות הברית בידי הנשיא דווייט אייזנהאואר. בעדותו הצהיר כי "רוב המדענים במדינה הזו יעדיפו לראות את מר סטראוס מחוץ לממשלה." היל האשים את סטראוס בחוסר יושרה, רדיפה אובססיבית אחר הערכה אישית, יוהרה מתמשכת ונקמנות אישית. הוא נימק את עדותו בין היתר בשל התנגדותו של סטראוס למשלוח רדיונוקלידים לנורווגיה ב-1959 ותפקידו בשימוע שהסיר את סיווגו הביטחוני של רוברט אופנהיימר. לבסוף, עדותו של היל הובילה את הסנאט של ארצות הברית לדחות את מינויו של סטראוס, לראשונה מאז 1925.

בערוב ימיו בילה היל את הקריירה שלו בעבודה במגזר הפרטי, והקים חברות מחקר ופיתוח בהן ".Nanosecond Systems Inc", יצרנית של ציוד מדידה ברמת דיוק גבוהה, וכיהן כנשיא "תאגיד מחקר הרבור", חברה לאכיפת פטנטים והשקעות. הוא היה אב לשבעה ילדים עם רעייתו מרי, שנפטרה ב-1992. בדצמבר 2008 נפטר היל בעיירה ברייטון שבמדינת ניו יורק.

קישורים חיצוניים
----------------

* דייוויד ל. היל, באתר פרויקט הגנאלוגיה במתמטיקה

הערות שוליים
------------

1. 1 2  David L. Hill, באתר Atomic Heritage Foundation (באנגלית)
2. ↑  Nomination of Lewis L. Strauss, מסמך מאת U.S. Government Printing Office‏, 1959 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MGP: 300788
* SNAC: w6vd9bf3
* SUDOC: 261195980
* VIAF: 222164959850024021621
* WorldCat (עם VIAF): 222164959850024021621

 |
**מריה איוואנובה גבְּריאל** (בבולגרית: **Мария Иванова Габриел**;‏ נולדה ב-20 במאי 1979, חאג'ידימובו (אנ'), הרפובליקה העממית של בולגריה) היא דיפלומטית ופוליטיקאית בולגרייה אשר כיהנה במספר תפקידים במסגרת האיחוד האירופי, ומכהנת מיוני 2023 כסגנית ראש ממשלת בולגריה וכשרת החוץ של בולגריה מטעם מפלגת אזרחים למען פיתוח אירופי של בולגריה בממשלתו של ניקולאי דנקוב.

ביוגרפיה
--------

נולדה כמריה נדלצ'בה בעיירה חאג'ידימובו הסמוכה לבלגואבגרד. רכשה השכלה תיכונית בקיוסטנדיל, והשכלה אקדמית בשפות באוניברסיטת פלובדיב. בהמשך, ב-2003, השלימה תואר שני ביחסים בינלאומיים בבורדו. בין השנים 2004–2008 לימדה גבריאל כלכלה פוליטית במכון ליחסים בינלאומיים בבורדו. היא הצטרפה לחיים הפוליטיים כחברת מפלגת אזרחים למען פיתוח אירופי של בולגריה בראשות בויקו בוריסוב. בין השנים 2009–2017 כינה כחברת הפרלמנט האירופי. בתקופה זו, בין 2014–2017 כיהנה גבריאל סגנית נשיא קבוצת מפלגת העם האירופית בפרלמנט האירופי וראשת המשלחת הבולגרית לאיחוד האירופי.

ב-2017 מונתה מטעם הנציבות האירופית כנציבה לחברה וכלכלה דיגיטלית. באפריל 2023 נערכו בבולגריה בחירות כלליות, אשר לאחריהן התפטרה גבריאל מתפקידיה באיחוד האירופי. ביוני 2023 הוקמה בבולגריה ממשלת קואליציה וגבריאל מונתה לסגניתו של ראש הממשלה ניקולאי דנקוב ולשרת החוץ של בולגריה.

קישורים חיצוניים
----------------

ויקישיתוף מדיה וקבצים בנושא **מריה גבריאל** בוויקישיתוף
* מריה גבריאל, באתר האיחוד האירופי (באנגלית)
* מריה גבריאל, ברשת החברתית פייסבוק

* מריה גבריאל, ברשת החברתית אקס (טוויטר)

הערות שוליים
------------

1. ↑  Bulgaria's GERB Nominates EU Commissioner As PM Candidate, באתר rferl.org (באנגלית)
2. ↑  Gabriel set to form Bulgarian government with her party’s arch foes, באתר euractiv.com (באנגלית)

|  |  |  |
| --- | --- | --- |
| **הקודם**:**איוואן קונדוב** | **שרת החוץ של בולגריה** 6 ביוני 2023 – מכהנת | **הבא**: |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1194445942
* VIAF: 3153156858479849780001
* WorldCat: viaf-3153156858479849780001

 |
**דוד לרון** (נולד ב-20 בדצמבר 1962) הוא איש עסקים ישראלי ומנכ"ל דואר ישראל.

ביוגרפיה
--------

נולד לרחל ומרדכי. בשנת 1980 התגייס לשריון, השתתף במלחמת לבנון הראשונה, ושימש בהמשך כמ"פ טנקים במילואים.

לאחר שחרורו מצה"ל, החל בלימודי תואר ראשון בכלכלה ומנהל עסקים באוניברסיטת חיפה. עם סיום התואר ב-1980 התקבל לעבודה בשטראוס, שם עבד עד 2002 במגוון תפקידים, כולל בהנהלת הקבוצה וכמנכ"ל חברת הסלטים של שטראוס.

בשנת 2003 התמנה לסמנכ"ל וראש חטיבת הלקוחות בסלקום.

משנת 2007 שימש כמנכ"ל חברת ההסעדה "ISS נורקייט", בה הקים חטיבה חדשה המספקת פתרונות כוללים של כלל השירותים התפעוליים לארגונים גדולים.

בשנת 2007 עבר לתנובה, שם התמנה כיו"ר חברות הבת של הקבוצה והיה חלק בתהליך הפיכת החברות הללו לתשלובת אחת עם מטה וניהול משותף, אשר כללה בין השאר את סנפרוסט, מעדנות, מאמא עוף ומעדני טירת צבי.

בין השנים 2010–2014 שימש כמנכ"ל דלק קמעונאות במסגרת חברת דלק ישראל.

בשנת 2015, התמנה לתפקיד סמנכ"ל תפעול ושרשרת אספקה בשופרסל, בהמשך התמנה למשנה למנכ"ל הקבוצה.

החל מיוני 2022 משמש לרון כמנכ"ל דואר ישראל.

לרון מתגורר ברגבה. הוא נשוי ליעל, מנהלת קורסי הקיץ הבינלאומיים של להקת המחול הקיבוצית בגעתון. לזוג שני בנים ובת.

קישורים חיצוניים
----------------

* אתר למנויים בלבד אבי בר-אלי, המכוניות חשמליות, הטלפונים השתכללו - ורק דבר אחד לא השתנה: ליכודניקים שבוזזים את הדואר בשביל ג'ובים, באתר TheMarker‏, 15 במרץ 2023
* גולן חזני, מנכ"ל הדואר דוד לרון: אפרוש אם יפוטר היו"ר מישאל וקנין, באתר כלכליסט, 15 במרץ 2023

הערות שוליים
------------

1. 1 2  גד פרץ, ‏דוד לרון מונה לתפקיד מנכ"ל דואר ישראל, באתר גלובס, 6 באפריל 2022
2. ↑  אופק גבאי, ‏סבב מינויים בסלקום: דוד לרון מונה לראש חטיבת הלקוחות, באתר גלובס, 7 ביולי 2003;סבב מינויים בהנהלת סלקום, באתר ynet, 7 ביולי 2003
3. ↑  אילנית חיות, ‏נמשכים השינויים בתנובה: דוד לרון מצטרף להנהלת החברה, באתר גלובס, 3 בדצמבר 2008
4. ↑  אילנית חיות, ‏תנובה סוגרת את חטיבת הביצים ואת החברה-הבת תנובה גליל, באתר גלובס, 31 בינואר 2010
5. ↑  אילנית חיות, ‏דוד לרון מונה למנהל חטיבת הקמעונאות בדלק ישראל, באתר גלובס, 3 בינואר 2011
6. ↑  אילנית חיות, ‏סמנכ"לים חדשים בשופרסל: דוד לרון וצביקה פישהיימר, באתר גלובס, 10 בפברואר 2015
7. ↑  מאיה כהן, המנכ"ל החדש של הדואר: המשנה למנכ"ל שופרסל דוד לרון, באתר כלכליסט, 6 באפריל 2022
8. ↑  יעל לרון באתר להבת המחול הקיבוצית
תיאור סכמטי של שכבה כפולהתיאור סכמטי של שכבה כפולה, בה מטען חשמלי חיובי צמוד למשטח ושלילי מקבלי אליו. במקרה זה, המשטח הוא בעל מטען שלילי. בהתאמה, אל משטח בעל מטען חיובי, ימשכו מטענים שליליים.
**שכבה כפולה חשמלית** (באנגלית: electrical double layer, EDL), היא מבנה שנוצר על משטח של עצם, כאשר הוא נחשף לנוזל. המבנה, עשוי משתי שכבות מנוגדות של מטען חשמלי, המקבילות וצמודות אחת לשנייה. השכבה הראשונה, היא זו הצמודה למשטח עצמו, ועשויה ממטענים חשמליים ה"ספוגים" בתוך העצם עקב תגובות כימיות. השכבה השנייה, בעלת מטען מנוגד לשכבה הראשונה, נמשכת לשכבה הראשונה עקב חוק קולון.

דוגמה לשכבה כפולה, בתא דניאל
----------------------------

**למי שלא מכיר את פעילות תא דניאל, מומלץ לקרוא עליה, לפני שימשיך לקרוא את הדוגמה, שכן הדוגמה מתבססת על כך שלקוראים יש הבנה בסיסית של התא.**

ברגע הנחת פיסת המתכת בתמיסת יוני המתכת מתחילות להתרחש שתי תגובות:

1. מולקולות המים החופשיות בתמיסה מושכות באמצעות הקוטב השלילי שלהן את הקטיונים הנמצאים בתוך המתכת. נוצרים קטיונים ממוימים בתמיסה ואלקטרונים הנשארים בים האלקטרונים במתכת.
2. הקטיונים הממוימים בתמיסה נמשכים לים האלקטרונים במתכת ונכנסים לתוכה.

קצב התגובות נהיה שווה בתוך שניות ונוצר שיווי משקל במערכת האלקטרוכימית.

בזמן יצירת שיווי המשקל נוצרת **השכבה הכפולה.**

**השכבה הכפולה**, מורכבת ממטען חשמלי בשכבה החיצונית של המתכת, וממטען חשמלי נגדי שנמשך אליו מהתמיסה. לדוגמה, למתכת אבץ פוטנציאל חיזור שלילי. כלומר, יוני האבץ במתכת נוטים להמשך בידי מולקולות המים אל התמיסה. על המתכת נוצרת שכבה שלילית של אלקטרונים אשר אליה נמשכים יוני האבץ הממוימים בתמיסה. במהלך שיווי המשקל יוני אבץ יוצאים מהמתכת ונכנסים אליה בקצב זהה כך שהשכבות לא משתנות.

לנחושת פוטנציאל חיזור חיובי. כלומר, יוני הנחושת הממוימים בתמיסה נוטים להמשך לאלקטרונים במתכת. במהלך שיווי המשקל קצב כניסתם ויציאתם של יוני המתכת מהתמיסה למתכת נהיה שווה ונוצרת שכבת יוני נחושת חיובית במתכת, הנמשכת לשכבת יוני  (SO4-2(aq בתמיסה.

קישורים חיצוניים
----------------

ויקישיתוף מדיה וקבצים בנושא **שכבה כפולה חשמלית** בוויקישיתוף
* שכבה כפולה חשמלית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007535942105171
* BnF: cb12316297c (data)
* GND: 4151754-4
* LCCN: sh85041659

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"שכבה כפולה חשמלית"**.